3 polisielede aangekla van diefstal, korrupsie | Netwerk24
Deur Roshé Taka 22 Augustus 2019 13:31
Die sersant en twee konstabels is Dinsdag deur die polisie se teenkorrupsie-eenheid in hegtenis geneem.
Luidens 'n polisieverklaring het die beamptes na bewering op 8 Augustus 'n man se voertuig in Loopstraat deurgesoek en op sy selfone beslag gelê.
"Hulle het vir die klaer gesê dat hulle hom vir die besit van gesteelde eiendom in hegtenis neem en het hom na die polisiekantoor geneem. Hulle het gesê hy moet R20 000 in kontant kry sodat hy sy selfone kan terugkry."
Luidens die verklaring het een van die beamptes vir hom 'n kontaknommer gegee wat hy moes skakel sodra hy die geld het. Hy het ook 'n SMS van hierdie nommer af gekry waarin R20 000 van hom geëis word.
Toe hy die nommer skakel, het die beampte glo vir hom gesê dat as hy die geld betaal, hulle hom nie sal pla as hulle hom op straat sien nie.
"Die klaer kon R5 000 kry en het 'n ontmoeting met die beamptes gereël."
Die drie beamptes is Woensdag op borgtog van R1 500 elk vrygelaat. Hulle sal weer op 2 Oktober in die hof verskyn.
Lt.genl. Sindile Mfazi, waarnemende provinsiale polisiekommissaris, het beamptes ná die voorval gewaarsku dat daar geen plek vir korrupte lede in die polisiediens is nie.